text: El KH-7 aconsegueix al Palau el passaport per a les semifinals de la Challenge Cup - somGranollers
  Les jugadores del KH-7 van triomfar al Palau (36-30) i es classifiquen per a les semifinals de la Challenge Cup | Xavier Solanas
  Les jugadores del KH-7 ja són a les semifinals de la competició europea Challenge Cup. Diumenge, les de Robert Cuesta s'imposaven per 36 a 30 a les holandeses del JuRo Unirek VZV en un Palau que comptava amb una afició de 1.900 persones. A l'anada de l'eliminatòria, el matx va portar el triomf a les jugadores dels Països Baixos, qui van vèncer a casa amb un gol de diferència (26-25). De fet, l'anada dels quarts de final va ser l'únic partit que les granollerines no van guanyar en el marc de la Challenge Cup. Però les jugadores segueixen fent història a la ciutat –aquesta temporada serà la primera vegada que el sènior femení del BMG disputa semifinals de competició europea– i a l'handbol català –aquesta fita no l'havia aconseguit cap club català d'handbol–.
  A la mitja part, el KH-7 ja treia el cap al marcador, tot anant al descans amb un 18 a 14. A l'inici de la segona part, un parcial de 3-6 en contra va ajustar el partit i va posar les granollerines en alerta. Així doncs, les de Robert Cuesta no es van relaxar i van perpetuar el bon joc fins a arribar als sis gols de diferència finals.
  El partit de diumenge va portar alguns honors. Els actors Dèlia Brufau, Natàlia Barrientos i Pablo Hernández de la sèrie Les de l'hoquei (TV3) van assistir al Palau i van fer la sacada abans de començar el partit, un matx que va comptar amb la jugadora local Ona Vegué, tercera màxima golejadora de la Challenge Cup, qui suma un total de 21 gols.
  L'entrenador, Robert Cuesta, va convocar, per a la cita de diumenge, un total de 14 jugadores, Nicole Wiggins, Marta Mera, Mireia Torras, Ana González, Carmen Prelchi, Ona Vegué, Kaba Gassama, Martina Capdevila, Elene Vazquez, Imane Ben Chayhab, Lora Sarandeva, Giulia Guarieiro, Gabriela Romero i Jessie Lepère.
  Ara, al KH-7 li toca concentrar-se per seguir amb la lliga Guerreras Iberdrola a Divisió d'Honor. Dissabte 4 d'abril, les de Cuesta rebran el conjunt BM Porriño, actual 11è classificat a la taula amb 7 punts. Fins a cinc posicions per damunt es troba el KH-7, amb 16 treballats punts.